Leef vir jou drome – Edrien by Laerskool Thabazimbi - Die Kwêvoël
Leef vir jou drome – Edrien by Laerskool Thabazimbi
Thabazimbi is trots op sy kinders wat hulle drome bewaarheid. Een van hulle is Edrien Erasmus, oudleerling van Laerskool Thabazimbi wat die afgelope naweek die KunsteGrot in Thabazimbi besoek het met haar solo-vertoning “Ontbloot”.
Sy het reeds vroeg Vrydagoggend ‘n draai by haar Alma Mater, Laerskool Thabazimbi, gedoen wat sy verlaat het om verder by die Pro-Arte Kunsskool in Pretoria te gaan studeer op-pad om haar droom te verwesenlik.
Edrien en haar begeleidster, Chanie Jooste het saam met haar oud drama onderwyseres, Rita Volschenk, Laerskool Thabazimbi besoek. Rita bedryf en bemark voltyds die KunsteGrot op Thabazimbi en is steeds betrokke met haar drama klasse asook die aanbieding van Thabazimbi se eie Eisteddfod.
Rita, as Juffrou, en die skool het beslis ook ‘n rol in Edrien se droom gespeel deur reeds die eerste saadjies te plant vir haar toekomstige verhoog-loopbaan.
Volgens Rita was dit ’n heerlike kuier waarby die skool betrek is. Edrien onthou die Erekode en Skoollied tot vandag toe “… om as leerling van hierdie skool onderneem ek om dankbaar, eerbaar en eerlik te lewe…”, ’n waardestelsel waarvolgens sy steeds vandag nog leef.
Hier het sy vir ’n “hoendervleis” oomblik gesorg toe sy spontaan die skool se ere-kode en skoollied voor die kinders voorgedra het.
Sy’t die Gr 5 -7 leerlinge gemotiveer om hulle drome na te jaag en hard te werk, dan sal hulle sukses behaal.
Edrien het hulle vertel dat sy ook net ‘n gewone kind in Laerskool Thabazimbi was. Sy was hartseer toe al haar beste maatjies vir leiers gekies word, en sy nie! Maar dit het haar laat besef dat sy ander talente het – en daar het sy begin om haar droom te laat waar word.
Edrien tussen die senior Grade leerlinge van Laerskool Thabazimbi waar sy hulle verras het toe sy spontaan die skool, waar sy ook leerling van was, se Erekode en skoollied voorgedra het.
Edrien Erasmus, regs, saam met Charni Jooste, haar begeleidster, voor die skoolsaal van Laerskool Thabazimbi, waar sy haar eerste treetjies in die rigting van haar verhoogloopbaan gemaak het.
Edrien, middel, saam met twee van haar oud-onderwysers, Rita Volschenk wat die drama gedeelte by die skool behartig het, links, en Cecile Venter wat maar altyd (en steeds) gereed staan met die begeleiding, sang-afrigting en die groot steunpilaar is van al die skool se verhoog- en kunsproduksies.
← Fiela se Kind na die platteland – Rustenburg eerste
Honda onthul Konsep Elektriese Motor by Frankfurt Motorskou →